Μάρτι Φρίντμαν

Ο Μάρτι Φρίντμαν (πλήρες όνομα "Martin Adam Friedman") είναι Αμερικάνος κιθαρίστας και συνθέτης, γνωστός για τη συμμετοχή του στο χέβι μέταλ συγκρότημα των Megadeth καθ' όλη τη δεκαετία του '90, όπως και τους Cacophony και τους Hawaii.

 Ο Φρίντμαν γεννήθηκε στις 8 Δεκεμβρίου 1962 στο Λόρελ του Μέριλαντ των Ηνωμένων Πολιτειών από Αμερικανό-Εβραίους γονείς. Είναι αυτοδίδακτος κιθαρίστας, επηρεαζόμενος βαθιά όταν σε εφηβική ηλικία παρακολούθησε μία συναυλία των Kiss. Σύντομα, σχημάτισε το πρώτο του συγκρότημα, τους Deuce, παίζοντας μαζί τους για τρία χρόνια, με ηχογραφήσεις της περιόδου 1978 - 1980 να κυκλοφορούν στα τέλη της δεκαετίας του '90. Στη συνέχεια σχημάτισε τους Vixen, οι οποίοι μετά την κυκλοφορία του ΕΡ "Made In Hawaii" το 1983, άλλαξαν το όνομα τους σε Hawaii. Με αυτή την ονομασία κυκλοφόρησαν τρία άλμπουμ μέχρι το 1986, όταν ο Φρίντμαν αποφάσισε να διαλύσει το συγκρότημα για να σχηματίσει τους Cacophony μαζί με τον κιθαρίστα Τζέισον Μπέκερ. Μαζί κυκλοφόρησαν τα άλμπουμ "Speed Metal Symphony" το 1987 και "Go Off!" το 1988, πριν σταματήσουν τη συνεργασία τους για να ενταχθεί ο Φρίντμαν στους Megadeth και ο Μπέκερ στο προσωπικό σχήμα του πρώην τραγουδιστή των Van Halen, Ντέιβιντ Λι Ροθ. Παράλληλα, ο Φρίντμαν είχε κυκλοφορήσει τον πρώτο του προσωπικό δίσκο με τίτλο "Dragon's Kiss". Ο Φρίντμαν έγινε μέλος των Megadeth τον Φεβρουάριο του 1990, ηχογραφώντας μαζί τους το "Rust In Peace", για το οποίο έλαβαν δύο υποψηφιότητες για βραβείο "Grammy", ενώ συμμετείχαν στην περιοδεία "Clash of the Titans" με τους με τους Slayer, τους Anthrax και τους Suicidal Tendencies στην Ευρώπη και τους Slayer, τους Anthrax και τους Alice in Chains στην Αμερική. Ο δίσκος ανέβηκε στο βρετανικό Top-10 και έγινε πλατινένιος στις Ηνωμένες Πολιτείες. Ακολούθησε το πιο επιτυχημένο τους άλμπουμ, "Countdown to Extinction", το οποίο έφθασε στο # 2 του Billboard και έχει βραβευθεί ως διπλά πλατινένιο. Το συγκρότημα συμμετείχε στο σάουντρακ της ταινίας "Last Action Hero" με το κομμάτι "Angry Again" πριν κυκλοφορήσουν το "Youthanasia" το 1994, πραγματοποιώντας τη μεγαλύτερη περιοδεία τους μέχρι τότε. Ακολούθησαν τα "Cryptic Writings" (1997) και "Risk" (1999), κατά την περιοδεία για την προώθηση του οποίου ο Φρίντμαν ανακοίνωσε στο συγκρότημα ότι αποχωρεί λόγω διαφορών με τη μουσική κατεύθυνση που είχαν πάρει. Ενώ βρισκόταν στους Megadeth, ο Φρίντμαν κυκλοφόρησε τα "Scenes" (1992), "Introduction" (1994) και "True Obsessions" (1996). To 2000, δημιούργησε τους Red Dye #2, ενώ έκανε παραγωγή στο ντέμο της ποπ τραγουδίστριας Αντζελίνα Εσπάρζα, βοηθώντας την να υπογράψει συμβόλαιο με την "Columbia Records". Τρία χρόνια αργότερα, περιόδευσε για πρώτη φορά στις Ηνωμένες Πολιτείες με το προσωπικό του σχήμα, στο οποίο συμπεριλαμβάνονταν ο ντράμερ Τζίμι ΝτεΓκράσο και ο κιθαρίστας Ρον Γιάρζομπεκ, ενώ συμμετείχαν και οι Άλεξ Σκόλνικ και Κρις Πόλαντ. Λίγο πριν, είχε κυκλοφορήσει το "Music For Speeding" λαμβάνοντας ιδιαίτερα θετικές κριτικές. Το 2004, εντάχθηκε στους Ιάπωνες Aikawa Nanase και δύο χρόνια αργότερα κυκλοφόρησε δύο προσωπικά άλμπουμ, τα "Loudspeaker" και "Kick Ass Rock". Σε αυτό το διάστημα μετακόμισε στο Τόκιο της Ιαπωνίας, όντας σταθερό μέλος της εκπομπής "Hebimeta-san" (αγγλ. "Mr. Heavy-Metal"), ενώ είχε το δικό του πρόγραμμα με τίτλο "Rock Fujiyama" μέχρι το 2007. Το 2010, δημιούργησε την δισκογραφική εταιρεία "Gokukara Records", ενώ πραγματοποίησε πολλές δωρεές για τα θύματα του σεισμού και του τσουνάμι στο Σεντάι της Ιαπωνίας το 2011. Τον Δεκέμβριο του 2012, ανακοίνωσε τον γάμο του με την Ιάπωνα τσελίστα Χιγιόρι Οκούντα. Βιογραφικό στην επίσημη ιστοσελίδα Αρχειοθετήθηκε 2013-08-31 στο Wayback Machine. Marty Friedman | Music Biography, Credits and Discography | AllMusic Marty Friedman Biography | OLDIES.com Marty Friedman - Biography - Metal Storm Marty Friedman - Encyclopaedia Metallum: The Metal Archives Βιογραφικό των Hawaii Βιογραφικό των Cacophony Επίσημη ιστοσελίδα του Μάρτι Φρίντμαν